Фэрнанда Гага

**Фэрна́нда Рубэ́н Га́га** (;  10 красавіка 1986 году, Сьюдадэля, Аргентына) — былы аргентынскі футбаліст. Гулец нацыянальнай зборнай Аргентыны, які выступаў на пазыцыі апорнага паўабаронцы.

## Кар’ера
### «Бока Хуніёрс»
Гага, які прыйшоў у дарослую каманду клюбу «Бока Хуніёрс» зь юнацкай, дэбютаваў у асноўным складзе 5 сьнежня 2004 году ў гульні супраць «Кільмэса», якая скончылася перамогай «Хуніёрс» зь лікам 1:0. Нягледзячы на малады ўзрост, ён хутка стаў асноўным гульцом паўабароны клюбу, і яго сталі часьцяком параўноўваць з Фэрнанда Рэдонда. Ягоная ўпэўненая гульня выклікала цікавасьць да яго з боку такіх гішпанскіх клюбаў, як «Рэал» і «Барсэлёна».

### «Рэал»
15 лістапада 2006 году прэзыдэнт «Рэала» Рамон Кальдэрон ухваліў падпісаньне Гага й ягонага суайчыньніка Гансалё Ігуаіна. Кантракт Гага з «Рэалам» быў падпісаны 19 сьнежня 2006 году, сума трансфэру склала 20,4 млн эўра.

Дэбют Гага ў «Рэале» адбыўся 7 студзеня 2007 году ў матчы гішпанскай Прымэры супраць «Дэпартыва». «Рэал» перамог у гэтай гульні зь лікам 2:0. Пасьля шэрагу памылак, учыненых ім на полі, Гага быў заменены ў сваім першым матчы на Раналда. Праз тыдзень, у наступнай гульні за клюб супраць «Сарагосы», Гага пацьвердзіў сваю значнасьць на футбольным полі. Ягоная гульня дастаўляла нязручнасьці супернікам, ён дэманстраваў выдатнае бачаньне поля й абвастрэньні атакі сваёй каманды. «Рэал» абыграў «Сарагосу» зь лікам 1:0 дзякуючы голу Руўда ван Ністэльроя.

### «Рома»
31 жніўня 2011 году Гага адправіўся ў гадавую арэнду ў італьянскую «Рому». Напрыканцы сэзону Гага паведаміў, што хоча застацца ў «Роме».

### «Валенсія»
19 ліпеня 2012 году было абвешчана аб пераходзе Гага з «Рэалу» ў «Валенсію», як паведамлялася за 3,5 млн эўра. Дэбютаваў Фэрнанда ў складзе свайго новага клюбу 19 жніўня 2012 году ў гульні супраць свайго былога клюбу «Рэалу». Матч скончыўся ўнічыю зь лікам 1:1, Фэрнанда адгуляў усе 90 хвілінаў матча. 2013 году правёў у арэндзе ў клюбе «Вэлес Сарсьфільд», дзе стаў чэмпіёнам Аргентыны.

### Вяртаньне ў «Боку»
У 2013 годзе было афіцыйна пацьверджана, што аргентынскі клюб «Бока Хуніёрс», за які Фэрнанда пачынаў сваю прафэсійную кар’еру, выкупіў 50% правоў на гульца ў «Валенсіі» за плату ў памеры 1,7 млн эўра.

## Міжнародная кар’ера
Хоць Фэрнанда й ня быў абраны ў лік гульцоў зборнай Аргентыны да чэмпіянату сьвету 2006 году ў Нямеччыне, ён атрымаў заклік праз год і гуляў у 2007 годзе Кубку Амэрыкі. З тых часоў ён быў сталым чальцом каманды.

## Дасягненьні
**«Бока Хуніёрс»**:
* Чэмпіён Аргентыны: 2005, 2006, 2015, 2017, 2018
* Уладальнік Паўднёваамэрыканскага кубка: 2005
* Уладальнік кубка Аргентыны: 2015
* Пераможца Рэкопы Паўднёвай Амэрыкі: 2005, 2006

**«Рэал»**:
* Чэмпіён Гішпаніі: 2007, 2008
* Уладальнік Кубка Гішпаніі: 2011
* Уладальнік Супэркубка Гішпаніі: 2008

**«Вэлес Сарсьфільд»**:
* Чэмпіён Аргентыны: 2013

**Аргентына**:
* Пераможца алімпійскіх гульняў: 2008

## Асабістае жыцьцё
27 ліпеня 2011 году Фэрнанда пабраўся шлюбам з аргентынскай тэнісісткай Жысэле Дулька.

## Крыніцы

## Вонкавыя спасылкі
* Старонка на афіцыйным сайце «Рэалу»
* Фан-сайт Фэрнанда Гага
* Профіль на сайце transfermarkt.co.uk
* Профіль на сайце ESPN

Катэгорыя:Аргентынскія футбалісты
Катэгорыя:Аргентынскія футбалісты і футбалісткі на Алімпійскіх гульнях
Катэгорыя:Футбалісты і футбалісткі на летніх Алімпійскіх гульнях 2008 году
Катэгорыя:Чэмпіёны летніх Алімпійскіх гульняў 2008 году